A mund t’i asgjesonte objektet bërthamore iraniane një sulm izraelit?
Analistët debatojnë mundësinë, përfitimet dhe pasojat e një veprimi të tillë
Izraeli është i shqetësuar se një “dritare mundësie” po mbyllet me shpejtësi ndërkohë që Irani fillon të zhvendosë objektet e pasurimit të uraniumit në tunele të përforcuara. Shqetësimi ka ngritur debate për bombardime nga Izraeli dhe sulme me raketa ndaj objekteve iraniane. Michael Eisenstadt, drejtor për Studime Ushtarake dhe të Sigurisë në Insitutin e Washingtonit për Politikat e Lindjes së Afërme, thotë se aeroplanët izraelit mund të godasin objektivat iranian nëse i dinë se ku ndodhen të gjitha. Por analistët thonë se për një goditje të suksesshme, plani i sulmit duhet të jetë i përkryer, informacionet pa gabime, moti i qetë dhe saktësia e goditjes e lartë. Analistët thonë se Izraeli duhet të bllokojë sistemet iraniane të paralajmërimit dhe po ashtu të shkatërrojë mbrojtjen ajrore, duke menduar se e dinë se ku ndodhen ato. Histriani i zbulimit Mathew Aid thotë se shanset për sukses, teorikisht, janë të mira. Ai ngre pyetjen nëse Izraeli ka bomba të fuqishme, të njohura si “shkatërruesit e bunkerëve” që janë në gjendje të shkatërrojnë objektet e përforcuara. Çdo rrugë ajrore nga Izraeli për në Iran kërkon furnizim me karburant në ajër, duke i bërë avionët luftarakë të pambrojtur në qiejt e pafavorshëm të vendeve si Jordania, Iraku, Arabia Saudite apo Siria. Por Michael Eisenstadt, mendon se kjo mund të mos jetë problematike. Por analistët pajtohen në një pikë, çdo sulm ndaj Iranit më së miri do të pezullonte programin bërthamor ndoshta për një vit ose dy dhe do të ishte ftesë që Irani të hakmerrej ndaj Izraelit dhe ndoshta edhe kundër Shteteve të Bashkuara dhe po ashtu interesave të saj.